《冬夜偶成》
清代·卢德仪

朔风吹雪镫光冷，茅屋萧然四壁静。避人彊起理寒衣，抚事凄凉心耿耿。

忆昨宛转深闺时，春风澹冶花弄姿。买秋延夏日搜讨，花里浮生聊自怡。

浮生乐事浮云幻，转瞬年华易燕雁。世事沧桑不忍闻，回首烽烟嗟岁晏。

岁晏荒寒仍若斯，茫茫天意有谁知。穷谷犹传猿鹤警，亲遭兵燹将焉之。

将焉之，伤别离，君不见矮屋团栾日，犹胜围城叫苦时。

作者简介：卢德仪，字俪兰，一字梅邻，黄岩人。举人埙女孙，肃炡女，同县王维龄室，同治庚午举人太常寺少卿彦威、诸生彦澄、通判彦载、彦武、彦戠母。有《焦尾阁遗稿》。